Nordjyderne foretrækker store sundhedshuse. Sådan lyder det i en pressemeddelelse fra Falck, som har spurgt 1603 danskere, om de synes, det er en god idé med store sundhedshuse, hvor flere sundhedstilbud er samlet ét sted. Undersøgelsen skal dog tages med et gran salt. Ud af de 1603 danskere er kun 163 respondenter fra Nordjylland. Ud af de adspurgte nordjyder har 73,6 procent svaret, at de er positivt indstillede overfor sundhedshuse, hvor egen læge, speciallæger, fysioterapeuter og flere andre er samlet på et sted med moderne udstyr og længere åbningstider. 48 procent af nordjyderne er villige til at køre længere for at komme til egen læge for at få flere sundhedstilbud samlet på et sted, mens 30 procent svarer, at de ikke vil køre længere. Undersøgelsen er foretaget af Voxmeter for Falck.

Referat:
Ifølge en undersøgelse foretaget for Falck vil et flertal af nordjyderne gerne have færre, men større sundhedshuse.